Správa Komisie Rade a Európskemu parlamentu - správa o PHARE, predvstupových nástrojoch a prechodných nástrojoch za rok 2006 {SEK(2007) 1462} /* KOM/2007/0679 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 6.11.2007 KOM(2007) 679 v konečnom znení SPRÁVA KOMISIE RADE A EURÓPSKEMU PARLAMENTU SPRÁVA O PHARE, PREDVSTUPOVÝCH NÁSTROJOCH A PRECHODNÝCH NÁSTROJOCH ZA ROK 2006 {SEK(2007) 1462} Úvod Program Phare má spolu s ďalšími dvomi nástrojmi financovanými Európskymi spoločenstvami, konkrétne ISPA (nástroj štrukturálnych politík pre predvstupové obdobie) a SAPARD (špeciálny predvstupový program pre poľnohospodárstvo a rozvoj vidieka), za cieľ pomáhať kandidátskym a pristupujúcim krajinám v ich prípravách na vstup do Európskej únie. Po vstupe 10 nových členských štátov Bulharsko, Rumunsko a Chorvátsko v roku 2006 naďalej využívali tri predvstupové nástroje; príslušné nariadenia boli následne zmenené a doplnené a už v roku 2005 boli vyčlenené finančné prostriedky v rozpočte PHARE a ISPA a v roku 2006 v rozpočte SAPARD. Turecko dostávalo naďalej pomoc v rámci osobitného nástroja predvstupovej pomoci. Cieľom predvstupovej pomoci z Phare je pomôcť kandidátskym a pristupujúcim krajinám v ich úsilí posilniť svoje verejné správy a inštitúcie, aby účinne fungovali v rámci Európskej únie, podporiť súlad s právnymi predpismi Európskeho spoločenstva, znížiť potrebu prechodných období a podporiť hospodársku a sociálnu súdržnosť (HSS). Programovanie sa opiera o usmernenia pre Phare, ktoré boli upravené v roku 2004 s cieľom prispieť k ďalšiemu zosúladeniu nariadenia o cezhraničnej spolupráci (CS) a programu INTERREG, prispôsobiť osobitný prístup, ktorý sa vyžaduje v oblasti jadrovej bezpečnosti, a zdôrazniť prechod na rozšírený systém decentralizovanej implementácie (EDIS). Programovanie a implementácia predvstupovej pomoci Turecku v značnej miere odzrkadľovali postupy a obsah pomoci Phare. S cieľom pripraviť sa na decentralizovaný prístup k riadeniu programov vytvorený v rámci štrukturálnych fondov, Európska komisia výrazne zvýšila pomoc Bulharsku a Rumunsku, aby sa umožnil ďalší presun zodpovednosti za riadenie a implementáciu programov Phare na vnútroštátne orgány. Táto správa obsahuje aj informácie o prechodnom nástroji pre nové členské štáty, ktorý bol zavedený s cieľom pokračovať v podpore budovania inštitúcií v záujme posilnenia a skonsolidovania inštitucionálnej a administratívnej kapacity implementovať acquis communautaire. Programovanie vychádza z potrieb uvedených v súhrnnej monitorovacej správe Komisie (november 2003). 1. ROčNÝ PREHľAD 1.1. Hlavné črty vývoja procesu rozširovania v roku 2006 Rok 2006 bol z hľadiska politiky rozširovania rozhodujúci. Piate kolo rozširovania EÚ sa ukončilo s pristúpením Bulharska a Rumunska 1. januára 2007. Vzhľadom na súčasné výzvy súvisiace s rozširovaním, najmä na prístupové rokovania s Chorvátskom a Tureckom a proces stabilizácie a pridruženia s krajinami západného Balkánu v rámci predvstupovej stratégie, navrhla Komisia stratégiu znovuobnovenia konsenzu v oblasti rozšírenia. Túto stratégiu schválila Európska rada na svojom zasadnutí v decembri. Pokiaľ ide o Bulharsko a Rumunsko, Komisia pozorne monitorovala ich prípravu na pristúpenie a vytvorila osobitnú právnu úpravu, na základe ktorej môže dočasne obmedziť vyplácanie častí poľnohospodárskych platieb v prípade, že krajiny neplnia kritériá využívania týchto finančných prostriedkov. Komisia 13. decembra prijala rozhodnutia, na základe ktorých v obidvoch krajinách zriadila mechanizmus spolupráce a overovania pokroku v oblasti reformy súdnictva, boja proti korupcii a organizovanému zločinu. V rovnakom čase pokračovali prístupové rokovania s Chorvátskom a Tureckom . Proces „skríningu“ sa úspešne ukončil v obidvoch krajinách v októbri. Vzhľadom na to, že Turecko nesplnilo svoj záväzok súvisiaci s úplným nediskriminačným vykonávaním dodatkového protokolu k asociačnej dohode, Komisia vydala 29. novembra odporúčanie o ďalšom postupe v rámci prístupových rokovaní, ktoré z veľkej časti schválila aj Rada. Komisia aj naďalej monitorovala pokrok v Turecku , Chorvátsku a v Bývalej juhoslovanskej republike Macedónsko v oblasti plnenia prístupových kritérií, ako aj pokrok v oblasti prístupového partnerstva. Programy finančnej spolupráce boli zamerané na podporu reforiem súvisiacich s pristúpením. Prostriedky finančnej pomoci kandidátskym krajinám predstavovali v roku 2006 450 miliónov EUR pre Turecko, 140 miliónov EUR pre Chorvátsko a 43,6 miliónov EUR pre Bývalú juhoslovanskú republiku Macedónsko. Pokračovalo sa v úsilí vypracovať opatrenia na ukončenie izolácie komunity cyperských Turkov a na uľahčenie procesu budúceho znovuzjednotenia Cypru . Po prijatí nariadenia o pomoci začiatkom roku 2006 sa pripravovali programové dokumenty a rozhodnutia Komisie o programe, v rámci ktorého sa turecko-cyperskému spoločenstvu poskytlo 259 miliónov EUR. V krajinách západného Balkánu sa počas roku 2006 pokračovalo v procese stabilizácie a pridruženia (SAP). S Albánskom, Bosnou a Hercegovinou, Bývalou juhoslovanskou republikou Macedónsko, Čiernou Horou a Srbskom sa v decembri otvorili rokovania o dohodách o uľahčení vízového režimu. S tými istými krajinami sa začali rokovania o readmisných dohodách s výnimkou Albánska, kde readmisná dohoda nadobudla platnosť v máji 2006. Dohoda o stabilizácii a pridružení (SAA) s Albánskom bola podpísaná v júni 2006. Prostredníctvom dočasnej dohody mohli ustanovenia týkajúce sa obchodu nadobudnúť účinnosť v decembri 2006 pred ratifikáciou samotnej dohody (SAA). Pokiaľ ide o dohodu o stabilizácii a pridružení, rokovania so Srbskom a Čiernou Horou sa začali v októbri 2005. Významný pokrok sa dosiahol v prvých mesiacoch roku 2006. Svoje záväzky týkajúce sa spolupráce s Medzinárodným trestným tribunálom pre bývalú Juhosláviu však Srbsko nesplnilo a Komisia sa rozhodla pozastaviť rokovania o SAA 3. mája 2006. Komisia v roku 2006 prispela k hladkému vývoju v súvislosti s vymedzením štatútu Čiernej Hory . Po uskutočnení referenda a uznaní nezávislosti Čiernej Hory Európskou úniou prijala Rada návrh Komisie týkajúci sa nového poverenia rokovať o SAA s Čiernou Horou. Rokovania boli opäť obnovené v septembri a z technického hľadiska ukončené v decembri; dohoda sa bude parafovať vtedy, keď krajina dosiahne dostatočný pokrok v oblastiach zdôraznených Komisiou. Rokovania o SAA s Bosnou a Hercegovinou boli z technického hľadiska uzavreté v decembri; dohoda sa bude parafovať vtedy, keď krajina dosiahne dostatočný pokrok v kľúčových oblastiach zdôraznených Komisiou. Komisia zintenzívnila monitorovanie procesu reforiem, predovšetkým prostredníctvom RPM – monitorovania procesu reforiem. Hospodársky dialóg otvorila oficiálne v januári. Komisia sa takisto intenzívne zapojila do prípravy posilnenia účasti EÚ na dianí v Bosne a Hercegovine po zatvorení úradu vysokého splnomocnenca a aktívne pôsobila aj v rámci Rady na presadzovanie mieru. Proces riešenia štatútu Kosova pokračoval pod záštitou osobitného vyslanca OSN. Komisia aj naďalej pomáhala Kosovu v jeho reformnom úsilí v rámci monitorovacieho mechanizmu procesu stabilizácie a pridruženia. Európska rada prijala 31. júla 2006 nový nástroj predvstupovej pomoci (IPA) , ktorý v rámci finančného výhľadu na roky 2007 až 2013 navrhla Komisia s cieľom poskytnúť cielenú a účinnú predvstupovú pomoc kandidátskym krajinám, ako aj potenciálnym kandidátskym krajinám. Tento jediný nástroj, ktorý nahrádza päť osobitných právnych základov, sa uplatňuje od 1. januára 2007. V posledných mesiacoch roku 2006 začala Komisia súvisiace strategické plánovanie prostredníctvom návrhov viacročných plánovacích dokumentov (VPD) pre jednotlivé krajiny a v decembri 2006 predložila členským štátom návrh vykonávacieho nariadenia. Očakáva sa, že prvé programy IPA sa schvália v druhom štvrťroku 2007. GR ELARG vyhradilo v roku 2006 prostriedky vo výške 2,3 miliardy EUR a platobné prostriedky vo výške 2 miliardy EUR predstavujúce spolu celkovú finančnú pomoc krajinám, ktoré sa zúčastňujú na rozšírení. GR stanovilo ako prioritnú oblasť informovanosť o rozširovaní, a to prostredníctvom strategického partnerstva vrátane ostatných inštitúcií EÚ, regionálnej a miestnej správy, médií, mimovládnych organizácií a iných mienkotvorných subjektov, čo na konci roku 2006 vyústilo do komplexnej mediálnej kampane o pristúpení Bulharska a Rumunska. Okrem toho Komisia aj naďalej pokračovala v realizácii dialógu s občianskou spoločnosťou , a to najmä v Turecku a Chorvátsku, pričom jeho cieľom je posilniť prepojenie medzi občianskou spoločnosťou v EÚ a v kandidátskych krajinách, aby sa zlepšilo vzájomné porozumenie a aby sa riešili obavy občanov spojené s rozšírením. 1.2. Hlavné závery zasadnutí Európskej rady v roku 2006 V nasledujúcich výňatkoch sa uvádza, že Európska rada na svojom zasadnutí v Bruseli 14. -15. decembra 2006 potvrdila závery z 15. – 16. júna[1] a schválila balík dokumentov o rozširovaní ako základ opätovného konsenzu o rozširovaní: „V zmysle dohody Európskej rady zo zasadnutia v júni 2006 a na základe oznámenia Komisie o stratégii rozširovania a jej osobitnej správy o schopnosti EÚ integrovať nových členov uskutočnila Európska rada podrobnú diskusiu o rozširovaní. Európska rada súhlasí, že stratégia rozširovania založená na upevňovaní, podmienenosti a komunikácii vytvára spolu so schopnosťou EÚ integrovať nových členov základ pre opätovný konsenzus v otázke rozširovania. EÚ dodržiava svoje záväzky voči krajinám, ktoré sú v procese rozširovania. […] S cieľom udržať integračnú schopnosť EÚ musia byť pristupujúce krajiny pripravené a schopné plne prijať záväzky vyplývajúce z členstva v Únii a Únia musí dokázať účinne fungovať a rozvíjať sa. Oba aspekty predstavujú základ pre zabezpečenie rozsiahlej a trvalej podpory verejnosti, o ktorú by sa malo usilovať aj prostredníctvom väčšej transparentnosti a lepšej komunikácie. Európska rada potvrdzuje, že EÚ dodržiava svoje záväzky týkajúce sa prebiehajúcich prístupových rokovaní. Nedávno vylepšené pravidlá, ktorými sa riadi prístupový proces, ustanovujú vo všetkých etapách rokovaní prísnu podmienenosť. Európska rada súhlasí so zlepšeniami riadenia a kvality rokovaní, ktoré navrhla Komisia. […] Európska rada opätovne potvrdzuje, že budúcnosť západného Balkánu je v Európskej únii. Opakuje, že pokrok každej krajiny smerom k Európskej únii závisí od jej vlastného úsilia o splnenie kodanských kritérií a podmienok procesu stabilizácie a pridruženia. […] Európska rada zdôrazňuje, že je dôležité zaručiť, aby EÚ pokračovala vo svojom rozvoji a prehĺbila ho. Tempo rozširovania musí zohľadňovať schopnosť Únie prijímať nových členov. Európska rada vyzýva Komisiu, aby vo svojom stanovisku k žiadosti krajiny o členstvo a v priebehu prístupových rokovaní poskytla posúdenia vplyvu na kľúčové oblasti politiky. Ak má byť európska integrácia úspešná, je potrebné, aby inštitúcie EÚ počas rozširovania fungovali účinne a aby sa politiky EÚ naďalej vytvárali a financovali trvalo udržateľným spôsobom.“ 2. PLÁNOVANIE A IMPLEMENTÁCIA PROGRAMOV: VšEOBECNÝ PREHľAD 2.1. Phare a predvstupová pomoc pre Turecko Celkové skutočné viazané finančné prostriedky dosiahli výšku 1 401,7 milióna EUR a zahŕňajú: národné programy | 1086,5 milióna EUR | cezhraničnú spoluprácu | 84,0 milióna EUR | regionálne a horizontálne programy (vrátane TAIEX) | 168,0 milióna EUR | jadrovú bezpečnosť | 13,2 milióna EUR | Bulharsko – vyradenie jadrových zariadení v Kozloduy z prevádzky | 50,0 milióna EUR | Národné programy boli rozdelené takto: Bulharsko | 166,8 milióna EUR | Rumunsko | 408,6 milióna EUR | Chorvátsko | 61,1 milióna EUR | Turecko | 450,0 milióna EUR | Podrobné informácie o Phare v každej krajine a o predvstupovej finančnej pomoci pre Turecko možno nájsť v prílohe – Časť I: Jednotlivé krajiny – k tejto správe. 2.2. Prechodný nástroj Desať krajín, ktoré dostávali prevstupovú finančnú pomoc v rámci Phare (alebo osobitných finančných nástrojov ako v prípade Cypru a Malty), mohlo v roku 2004 po prvýkrát využiť osobitný prechodný nástroj na budovanie inštitúcií zameraný na to, aby sa desiatim novým členským štátom umožnilo posilniť a skonsolidovať inštitucionálnu a administratívnu kapacitu implementovať acquis communautaire a pokračovať tak v opatreniach na budovanie inštitúcií zavedených v rámci Phare. Táto správa sa týka posledného roku programu prechodného nástroja pre nové členské štáty. Prechodný nástroj bol vytvorený na základe článku 34 aktu o pristúpení ako dočasný povstupový finančný nástroj. Programovanie vychádza z potrieb uvedených v súhrnnej monitorovacej správe Komisie (november 2003). V článku je uvedený neúplný zoznam príkladov kľúčových oblastí acquis , v ktorých aj naďalej pretrvávajú nedostatky, ale súčasne sa z neho vylučuje každá oblasť, ktorá je oprávnená na finančnú podporu zo štrukturálnych fondov. Aby sa zachovala kontinuita podpory budovania inštitúcií financovaná Phare, vyčlenila sa časť ročných pridelených prostriedkov finančného nástroja na určité programy viacerých príjemcov. Celkové viazané finančné prostriedky dosiahli výšku 67,2 milióna EUR a zahŕňajú: národné programy | 63,1 milióna EUR | programy pre viaceré krajiny a horizontálne programy | 4,1 milióna EUR | Národné programy boli rozdelené takto: Cyprus | 3,2 milióna EUR | Lotyšsko | 4,0 milióna EUR | Česká republika | 7,2 milióna EUR | Litva | 4,0 milióna EUR | Estónsko | 3,7 milióna EUR | Poľsko | 22,1 milióna EUR | Maďarsko | 6,7 milióna EUR | Slovinsko | 3,7 milióna EUR | Malta | 3,3 milióna EUR | Slovensko | 5,2 milióna EUR | 2.3. Prechod na rozšírený systém decentralizovanej implementácie (EDIS) Cieľom Komisie je umožniť krajinám prijímajúcim pomoc Phare spravovať finančné prostriedky Spoločenstva v rámci rozšíreného systému decentralizovanej implementácie (EDIS) tak, aby ešte pred pristúpením k EÚ získali dostatočné praktické skúsenosti v oblasti riadenia úplne decentralizovaného systému, a takto ich pripraviť na účinné spravovanie štrukturálnych fondov po pristúpení (v spoločnom riadiacom prostredí). Komisia schváli implementačné agentúry pôsobiace v rámci EDIS na základe preukázania, že majú zavedené primerané zdroje, štruktúry a systémy na účinné a včasné riadenie pomoci Spoločenstva. Žiadosť Bulharska o udelenie akreditácie EDIS pre jeho štyri implementačné agentúry sa oddialila[2]. V návrhu správy z roku 2006 sa uviedlo niekoľko problémov, ktoré sa majú riešiť. Od bulharských orgánov sa požaduje, aby dokončili akčný plán s cieľom zohľadniť tieto závery. Očakáva sa, že úplná akreditácia EDIS sa dosiahne pred polovicou roku 2007. Rumunsko v roku 2006 predložilo Komisii žiadosť o oslobodenie od kontrol ex ante kontroly a o udelenie akreditácie EDIS. Žiadosť sa vzťahovala na Ministerstvo európskej integrácie (MEI) a na centrálnu finančnú a kontraktačnú jednotku (CFKJ) ako hlavnú implementačnú agentúru. Samostatnú žiadosť predložilo Ministerstvo práce, ktoré bolo zriadené ako osobitná implementačná agentúra zodpovedná za predvstupové programy realizované v rámci Európskeho sociálneho fondu (ESF). MEI a CFKJ získali akreditáciu 14. decembra 2006. Súčasťou rozhodnutia o systéme EDIS je niekoľko tzv. záverov „typu 2“, v ktorých sa požaduje ďalšia kontrola a zlepšenie systému v prísne vymedzených termínoch odo dňa nadobudnutia účinnosti rozhodnutia. Záverečná správa a proces akreditácie sa ukončia v roku 2007. Komisia 7. februára 2006 prijala rozhodnutie o prenesení čiastočnej zodpovednosti za riadenie programov Phare a CARDS v rámci decentralizačného implementačného systému (DIS) na Chorvátsko . Turecko prešlo na DIS v októbri 2003 s predbežným cieľom prejsť na EDIS v roku 2007. 2.4. Koordinácia predvstupovej pomoci Spoločenstva - Cieľom programu SAPARD[3] (špeciálny predvstupový program pre poľnohospodárstvo a rozvoj vidieka) je pomáhať kandidátskym krajinám riešiť problémy štrukturálnych zmien v sektoroch poľnohospodárstva a vo vidieckych oblastiach, ako aj pri implementovaní acquis communautaire týkajúceho sa SPP (spoločnej poľnohospodárskej politiky) a súvisiacich právnych predpisov. Podrobné informácie o činnostiach SAPARD je možné nájsť vo výročnej správe o programe SAPARD. - ISPA[4] (nástroj štrukturálnych politík pre predvstupové obdobie) je zameraný najmä na zosúladenie noriem krajín uchádzajúcich sa o členstvo s normami Spoločenstva v oblasti infraštruktúry. Financuje sa z neho aj veľká časť dopravnej infraštruktúry a infraštruktúry v rámci životného prostredia. Podrobné informácie o činnostiach ISPA je možné nájsť vo výročnej správe ISPA. - Koordinačný výbor Komisie, ktorý koordinuje tri predvstupové nástroje a zasadá na úrovni riaditeľov, síce v roku 2005 oficiálne nezasadal, ale i tak sa konalo niekoľko stretnutí, a to najmä v súvislosti s vytvorením nového nástroja predvstupovej pomoci (IPA) a jeho relevantných zložiek[5]. Dokument o všeobecnej pomoci, ktorým Komisia informuje riadiaci výbor programu Phare o koordinácii predvstupovej pomoci v roku 2005 a o plánovanej pomoci na rok 2006, bol predložený výboru 19. mája 2006. V tomto dokumente sú predovšetkým informácie o predbežnom pridelení finančných prostriedkov každej krajine na rok v súvislosti s tromi nástrojmi, informácie o koordinácii s EIB a medzinárodnými finančnými inštitúciami (MFI) a o pokroku a výhľadoch v rámci decentralizovaného riadenia. Samostatná výročná správa o koordinácii predvstupovej pomoci obsahuje podrobnejšie informácie o koordinácii medzi PHARE, ISPA a SAPARD. 3. SPOLUPRÁCA S EURÓPSKOU INVESTIčNOU BANKOU (EIB) A MEDZINÁRODNÝMI FINANčNÝMI INšTITÚCIAMI Komisia pravidelne uskutočňuje konzultácie s medzinárodnými finančnými inštitúciami a bilaterálnymi darcami počas celého programovacieho cyklu, aby stanovila rozsah spoločných činností a doplňujúcich prístupov k riešeniu predvstupových priorít. Spolupráca a spolufinancovanie projektov s EIB a inými MFI, najmä Európskou bankou pre obnovu a rozvoj (EBRD), Svetovou bankou a Radou Európskej rozvojovej banky (CEB; spoločne s Kreditanstalt für Wiederaufbau (KfW)), sa realizujú v rámci zmeneného a doplneného Memoranda o porozumení medzi Európskou komisiou a MFI pre krajiny zapojené do rozširovania, z dňa 26. apríla 2006. V súvislosti s programom Phare sa pri implementácii horizontálnych programov naskytli rozsiahle možnosti spolupráce s MFI formou poskytovania úverov MFI v kombinácii s grantmi EÚ flexibilnejším spôsobom v porovnaní s investičnými projektmi financovanými v rámci národných programov. Komisia však zabezpečila, aby sa tieto dva typy programov navzájom dopĺňali. Pokiaľ ide o horizontálne programy financované v rámci Phare, nové programy, ktoré sa začali od roku 2005, sa vzťahujú na Rumunsko, Bulharsko, Chorvátsko a Turecko[6]. Technická povaha a viacnárodný prístup týkajúci sa následných horizontálnych nástrojov financovania si vyžiadali zapojenie vysoko špecializovaných finančných inštitúcií s dlhodobou praxou v oblasti medzinárodných financií, MSP a rozvoja samosprávneho sektora. Pred súkromnými finančnými inštitúciami, ktoré hľadajú podmienky na investovanie s perspektívou zisku, boli uprednostnené finančné inštitúcie s postavením medzinárodných verejno-právnych orgánov, ktoré uznávajú rovnaké hodnoty ako EÚ, najmä vo vzťahu k rozšíreniu, a majú podobné ciele v oblasti verejnej politiky. Prvý program nástroja na financovanie sa začal v roku 1999 s EBRD. V nasledujúcich rokoch sa do schémy nástrojov na financovanie pripojila CEB, ktorá plní program spoločne s KfW, a EIB. Od roku 1999 Komisia iniciovala 32 programov finančných nástrojov. - 18 nástrojov na financovanie MSP, ktoré zahŕňajú celkovo 376 miliónov EUR vo forme stimulov EÚ a 2 328,25 milióna EUR vo forme úverov z MFI. - 11 nástrojov na financovanie samospráv, na ktoré celkovo pripadá 117,8 milióna EUR v stimuloch EÚ a 589 miliónov EUR v úveroch z MFI. - 3 nástroje na financovanie energetickej účinnosti zriadené prvýkrát v roku 2006, na ktoré celkovo pripadá 53 miliónov EUR v stimuloch EÚ a 212 miliónov EUR v úveroch z MFI. S implementáciou sa začne v apríli 2007. Nástroj na financovanie MSP je programom pre viacerých príjemcov, cieľom ktorého je posilniť kapacity finančných sprostredkovateľov (t. j. bánk, lízingových spoločností) v krajinách prijímajúcich pomoc, aby mohli rozšíriť a udržať svoje finančné operácie zamerané na MSP. Mechanizmus nástroja na financovanie samospráv je podobný ako mechanizmus nástroja na financovanie MSP. Úvery a nástroje zdieľania rizika zo zdrojov MFI sa spájajú s nerefundovateľnými finančnými stimulmi pre miestnych finančných sprostredkovateľov. Predpokladá sa, že sa z programu Phare bude financovať obmedzené množstvo technickej pomoci obciam, aby sa posilnil dopyt na trhu samosprávnych úverov. Nástroj na financovanie energetickej účinnosti bol zavedený v roku 2006 v reakcii na zelenú knihu o energetickej účinnosti a na smernicu o energetickej hospodárnosti budov. Jeho cieľom je stimulácia investícií do oblasti energetickej účinnosti vo všetkých druhoch budov a do súvisiaceho odvetvia hospodárstva poskytnutím primeraných finančných prostriedkov konečným požičiavateľom. V programe sa spájajú úvery MFI, poskytované finančným sprostredkovateľom, so stimulmi na zlepšenie úspornosti zariadení a zvýšenie lákavosti investícií do oblasti energetiky, a príspevkami pre miestnych finančných sprostredkovateľov, cieľom ktorých je povzbudiť sprostredkovateľov, aby poskytovali úvery na financovanie v oblasti energetickej účinnosti. EIB a Komisia vytvorili nástroj v pohraničných regiónoch, ktorý požadovala Európska rada na svojom zasadnutí v Nice a ktorý bol uvedený v oznámení Komisie o pohraničných regiónoch z 25. júla 2001. Projekt sa zameriava na implementáciu malej samosprávnej infraštruktúry v pohraničných regiónoch s cieľom podporiť integráciu so súčasnými regiónmi EÚ. Pozostáva z dvoch programov samosprávnej infraštruktúry, ktoré zahŕňajú celkovo 40 miliónov EUR vo forme stimulov a 200 miliónov EUR vo forme úverov z EIB. Tento program sa stále nachádza v procese implementácie. Príspevok EÚ sa v roku 2006 znížil z 50 miliónov EUR na 40 miliónov EUR, aby bol rozsah programu úmerný prípadným projektom. 4. MONITOROVANIE A HODNOTENIE Cieľom monitorovania a hodnotenia je predovšetkým monitorovať a hodnotiť finančnú podporu poskytovanú prijímajúcim krajinám pri plnení ich predvstupových cieľov, a to tak, že sa hodnotí plnenie programu a využívajú sa získané skúsenosti. Druhým cieľom je zabezpečiť zodpovednosť v súvislosti s hodnotou peňazí a využitím predvstupových finančných prostriedkov. Tretím cieľom je podpora rozvoja miestnych kapacít na monitorovanie a hodnotenie v prijímajúcich krajinách s cieľom posilniť ich kapacity spravovať a kontrolovať predvstupovú pomoc. 4.1. Hodnotenie ex ante V priebehu roka 2006 sa ukončilo ex ante hodnotenie IPA zamerané na viacročné plánovacie dokumenty. Závery a odporúčania tohto hodnotenia prispeli k zisteniam a výsledkom dosiahnutým počas činnosti skupiny na podporu kvality a k následnej úprave usmernení/viacročných plánovacích dokumentov. 4.2. Monitorovanie a priebežné hodnotenie V rámci schémy priebežného hodnotenia bolo v roku 2006 v Rumunsku, Bulharsku a Turecku vypracovaných 32 hodnotiacich správ týkajúcich sa jednotlivých krajín, odvetví, určitých tém alebo konkrétneho prípadu, ktoré sa týkali Phare a iných opatrení predvstupových finančných nástrojov. Vo všeobecnosti sa v priebežných hodnotiacich správach o finančnej podpore v roku 2006 ukázalo, že plnenie predvstupovej pomoci v Bulharsku, Rumunsku a Turecku bolo dosť nestále a vo veľkej miere sa líšilo. Opis konkrétnych výsledkov priebežného hodnotenia v týchto troch krajinách sa nachádza v časti II.3.1. 4.3. Hodnotenie ex post Významné ex post hodnotenie Phare, súčasťou ktorého boli národné programy, programy pre viaceré krajiny a tematické hodnotenia, sa ukončilo v roku 2006. Výsledky ex post hodnotenia zahŕňajú osem správ týkajúcich sa viacerých krajín, desať hodnotiacich správ týkajúcich sa jednotlivých krajín, sedem tematických hodnotiacich správ a súhrnnú hodnotiacu správu. Výsledky tohto hodnotenia poslúžia ako podklad pre proces rozhodovania o súčasnej predvstupovej pomoci a o pomoci krajinám západného Balkánu. Hlavné zistenia a závery tohto ex post hodnotenia možno nájsť v časti II.3.2. 5. ĎALšIE čINNOSTI Útvary Komisie vykonávali množstvo ďalších činností na zlepšenie kvality programov na rok 2006, ako aj na podporu rozvoja miestnych kapacít na monitorovanie a hodnotenie. Osobitné činnosti sú opísané v časti II.3 prílohy. [1] Úplné znenie záverov predsedníctva Rady z júnového zasadnutia v roku 2006 je dostupné na adrese: http://www.consilium.europa.eu/cms3_applications/Applications/newsRoom/LoadDocument.asp?directory=en/ec/&filename=90111.pdf. Úplné znenie záverov predsedníctva Rady z decembrového zasadnutia v roku 2006 je dostupné na adrese: http://www.consilium.europa.eu/ueDocs/cms_Data/docs/pressData/en/ec/92202.pdf. [2] CFKJ, Ministerstvo regionálneho rozvoja a verejných prác, Ministerstvo práce a sociálnej politiky, Ministerstvo hospodárstva [3] Všeobecné informácie o programe SAPARD možno nájsť na internetovej stránke GR pre poľnohospodárstvo. [4] Všeobecné informácie o nástroji ISPA možno nájsť na internetovej stránke GR pre regionálnu politiku. [5] Jedným z navrhnutých 6 nástrojov pre vonkajšie vzťahy, ktoré sa majú uplatňovať v období rokov 2007 – 2013, je nový nástroj predvstupovej pomoci (IPA). Na spojnici vonkajšej pomoci a vnútorných politík je cieľom IPA podporiť vstup kandidátskych krajín (Turecka, Chorvátska a bývalej Juhoslovanskej republiky Macedónsko) a potenciálnych kandidátskych krajín (Albánska, Bosny a Hercegoviny, Čiernej Hory a Srbska, vrátane Kosova, podľa rezolúcie Bezpečnostnej rady OSN 1244) do Európskej únie. IPA bude prístupovým nástrojom, ktorým sa budú plniť všetky požiadavky vyplývajúce z prístupového procesu, najmä pokiaľ ide o priority, monitorovanie a hodnotenie. IPA nahradí súčasné predvstupové nástroje, najmä: program Phare, ktorý bol určený na podporu implementácie acquis communautaire vo forme budovania inštitúcií a súvisiacich investícií, investícií do hospodárskej a sociálnej súdržnosti a cezhraničnej spolupráce; ISPA, predchodca Kohézneho fondu, ktorý je zameraný na životné prostredie a dopravnú infraštruktúru; SAPARD, predchodca plánov na rozvoj vidieka, ktorý sa zaoberá acquis v oblasti spoločnej poľnohospodárskej politiky a rozvojom vidieka; predvstupovú pomoc pre Turecko, s rovnakou sférou pôsobnosti ako program Phare; CARDS, ktorý je určený pre krajiny západného Balkánu. [6] Pre Turecko je určená predvstupová finančná pomoc pre Turecko.